Eitt meginhlutverka Seðlabanka Íslands er að stuðla að stöðugu , öruggu og virku fjármálakerfi . Fjármálaeftirlit Seðlabankans fylgist með því að starfsemi eftirlitskyldra aðila sé í samræmi við lög og stjórnvaldsfyrirmæli og að hún sé að öðru leyti í samræmi við heilbrigða og eðlilega viðskiptahætti . Fjármálaeftirlitsnefnd Ákvarðanir sem faldar eru fjármálaeftirliti Seðlabanka Íslands samkvæmt lögum og stjórnvaldsfyrirmælum skulu teknar af fjármálaeftirlitsnefnd . Nefndin getur framselt til varaseðlabankastjóra fjármálaeftirlits vald sitt til töku ákvarðana sem ekki teljast meiri háttar . Í fjármálaeftirlitsnefnd sitja varaseðlabankastjóri fjármálaeftirlits , varaseðlabankastjóri fjármálastöðugleika og þrír sérfræðingar í málefnum fjármálamarkaðar sem ráðherra sem fer með málefni fjármálamarkaðar skipar til fimm ára í senn . Samsetning fjármálaeftirlitsnefndar skal vera þannig að nefndin búi sameiginlega yfir fullnægjandi þekkingu , hæfni og reynslu til að vinna þau verkefni sem nefndinni eru falin . Ráðherra getur aðeins skipað sama mann í fjármálaeftirlitsnefnd tvisvar sinnum . Varaseðlabankastjóri fjármálaeftirlits er formaður fjármálaeftirlitsnefndar og er varaseðlabankastjóri fjármálastöðugleika staðgengill hans . Við töku ákvarðana um setningu starfsreglna fjármálaeftirlitsnefndar , ákvarðana um framsal valds til varaseðlabankastjóra fjármálaeftirlits til töku ákvarðana sem teljast ekki meiri háttar ákvarðanir sem og ákvarðana sem varða eigið fé , laust fé og fjármögnun kerfislega mikilvægra fjármálafyrirtækja tekur seðlabankastjóri sæti í fjármálaeftirlitsnefnd sem formaður nefndarinnar og er þá varaseðlabankastjóri fjármálaeftirlits staðgengill hans . Fundir fjármálaeftirlitsnefndar Fjármálaeftirlitsnefnd er ályktunarhæf ef fjórir nefndarmenn sitja fund nefndarinnar . Ákvarðanir fjármálaeftirlitsnefndar skulu teknar með einföldum meirihluta , en falli atkvæði jöfn ræður atkvæði formanns . Fjármálaeftirlitsnefnd er heimilt að birta opinberlega ákvarðanir sínar . Þó skal ekki birta ákvörðun verði hún talin stefna hagsmunum fjármálamarkaðarins í hættu , varði hún ekki hagsmuni markaðarins sem slíks eða ef ætla má að birting hennar valdi hlutaðeigandi aðilum tjóni sem telst ekki í samræmi við tilefni ákvörðunarinnar . Fjármálaeftirlitsnefnd skal skila Alþingi skýrslu um störf sín einu sinni á ári . Skýrsluna skal ræða í þeirri þingnefnd sem þingforseti ákveður .